3 महिला बॉक्सरों के चयन का फैसला 13 को, 15 से वर्ल्ड चैंपियनशिप, HC ने मांगी मूल्यांकन शीट
 हरियाणा की तीन बॉक्सरों व बॉक्सिंग फेडरेशन ऑफ इंडिया (BFI) के बीच चल रहे विवाद में खिलाड़ियों को हाईकोर्ट से ही अंतिम उम्मीद है। कोर्ट ने BFI को निर्देश दिए हैं कि वर्ल्ड चैंपियनशिप की मूल्यांकन शीट को पेश करना होगा। इसके बाद हाईकोर्ट आगे का निर्णय लेगा। 
हरियाणा की तीन बॉक्सरों व बॉक्सिंग फेडरेशन ऑफ इंडिया (BFI) के बीच चल रहे विवाद में खिलाड़ियों को हाईकोर्ट से ही अंतिम उम्मीद है। कोर्ट ने BFI को निर्देश दिए हैं कि वर्ल्ड चैंपियनशिप की मूल्यांकन शीट को पेश करनी होगी। इसके बाद हाईकोर्ट आगे का निर्णय लेगा।
इधर, 15 मार्च से वर्ल्ड चैंपियनशिपका आगाज होगा। जो 26 मार्च तक चलेगी। दिल्ली में आयोजित वर्ल्ड चैंपियनशिप में 12 दिनों तक विभिन्न देशों के बॉक्सर अपने पंच का दम दिखाएंगे। वहीं हाईकोर्ट में 13 मार्च को दोबारा से सुनवाई होगा। हालांकि 13 को कोर्ट खिलाड़ियों के पक्ष में फैसला सुना देता है तो उनको खेलने का मौका मिल सकता है।
ट्वीट से जगाई उम्मीद
रोहतक की बॉक्सर मंजू रानी ने उम्मीद भरा ट्वीट किया है। जिसमें उन्होंने लिखा है कि जीवन में संघर्ष और कठिनाईयों के बाद ही अच्छे दिनों का आगमन होगा। वहीं शिक्षा नरवाल ने भी ट्विट किया और लिखा कि कुछ पाना है कुछ खोना होगा, जो भी हो हासिल अपना होगा। साथ ही दूसरे ट्वीट में उन्होंने BFI के सचिव पर सवाल उठाए।
वर्ल्ड चैंपियनशिप के लिए चयनित 12 खिलाड़ियों में से 8 हरियाणा की
BFI द्वारा वर्ल्ड बॉक्सिंग चैंपियनशिप के लिए भारतीय टीम की घोषणा की गई थी। इस टीम में देशभर की 12 महिला बॉक्सरों की टीम का चयन किया गया था। जिनमें से 8 खिलाड़ी हरियाणा की रहने वाली थी। वहीं 5 खिलाड़ी अकेले मिनी क्यूबा के नाम से प्रसिद्ध भिवानी जिले से हैं। जो महिला विश्व मुक्केबाजी प्रतियोगिता में खेलेंगी।
13 मार्च को BFI को देनी होगी मूल्यांकन शीट
महिला बॉक्सरों द्वारा हाईकोर्ट में याचिका दायर करने के बाद BFI को बुलाया गया। जिसमें कोर्ट फेडरेशन की दलीलों से असंतुष्ट रहा। वहीं फेडरेशन से आंतरिक मूल्यांकन शीट मांगी। फेडरेशन को आंतरिक मूल्यांकन शीट व अन्य जरूरी दस्तावेज सहित 13 मार्च को कोर्ट में हाजिर होना होगा।
चयन प्रक्रिया पर उठाए सवाल
हरियाणा के रोहतक के गांव रिठाल फोगाट निवासी मंजू रानी, गांव रिठाल नरवाल निवासी शिक्षा व हिसार निवासी पूनम ने वर्ल्ड बॉक्सिंग चैंपियनशिप की चयन प्रक्रिया पर सवाल उठाए हैं। उनका कहना है कि टीम चयन के दौरान भ्रष्टाचार व धांधली हुई है। जिसके कारण उनका नाम वर्ल्ड चैंपियनशिप के लिए चयनित टीम में नहीं हैं।
पहली रैंक से हटाया
48 किलोग्राम भारवर्ग की बॉक्सर मंजू रानी ने कहा कि वह भोपाल में आयोजित राष्ट्रीय चैंपियनशिप 2022 में स्वर्ण पदक विजेता हैं। उसे पहली रैंक से हटाकर दूसरे नंबर पर डाल दिया। जिस बॉक्सर को नंबर एक पर स्थान दिया है, वह केवल हरियाणा स्टेट में खेली और कोई मेडल भी नहीं ले सकी। जिसका कैंप में तीसरे नंबर पर नाम था। उसे वर्ल्ड बॉक्सिंग चैंपियनशिप में खिलाया जा रहा है।
11 नेशनल मेडलिस्ट में से 9 को चुना केवल 2 को छोड़ा
हिसार निवासी बॉक्सर पूनम पूनिया ने कहा कि नेशनल में गोल्ड मेडल जीतने वाली 11 अन्य बॉक्सरों में से 9 को वर्ल्ड चैंपियनशिप के लिए चुना है। इंडिया के लिए टॉप परफॉरमेंस देने के बाद भी देश के लिए नहीं खेल रही हैं। पिछले कुछ सालों में देश के टॉप खिलाड़ी कोर्ट गए हैं। देश में कुछ खेल संघ को कोर्ट द्वारा निलंबित भी किया गया।
सीनियर नेशनल चैंपियनशिप में जीता था गोल्ड 
शिक्षा नरवाल ने 20-26 दिसंबर 2022 में आयोजित सीनियर नेशनल चैंपियनशिप में गोल्ड मेडल जीता था। वहीं मई 2022 में तुर्किये में आयोजित महिला वर्ल्ड चैंपियनशिप में भाग लिया, 2021 में हिसार में आयोजित सीनियर नेशनल चैंपियनशिप में गोल्ड मेडल, साउथ एशियन गेम में सिल्वर मेडल जीता। इसके अलावा अन्य प्रतियोगिताओं में भी मेडल अपने नाम कर चुकी हैं। लेकिन उनको भी टीम में जगह नहीं दी।